रही बात व्यक्तियों और समुदायों की स्वाधीनता की, तो इस दिशा में हिंदी सिनेमा ने कुछ प्रगति की है। वैसे तो आज भी हिंदी की अधिकांश फिल्मों में स्त्री की पराधीनता या जाति श्रेणी क्रम से पैदा हुई पराधीनता या व्यक्ति के मूल प्राकृतिक अधिकारों के साथ जीने की स्वाधीनता का प्रश्न कोई खास मायने नहीं रखता। स्त्री वहाँ आज भी पुरुष के साथ अधीनता में ही जीती दिखाई जाती है। मुम्बइया सिनेमा के अधिकांश स्त्री पात्र पतिपरायण स्त्रियाँ हैं या पुरुष की कामुकता को उत्तेजित करने वाली गुड़िया हैं या दोनों का मेल हैं यानी सीता, राधा और सनी लिओन की खिचड़ी।